Lufttransportgeschwader 61

Perustaminen ja alkuvuodet

Lennosto perustettiin 24. elokuuta 1957 silloisen Saksan puolustusministerin Franz-Josef Straussin käskystä. Lennostoon kuului kaksi laivuetta ja sen ensimmäisenä tukikohtana oli Erdingin lentotukikohta, minkä se jakoi Yhdysvaltain ilmavoimien kanssa. Kalustona lennostolla oli C-47 Dakotat. Myöhemmin samana vuonna lopulta kaikki Dakotat korvanneet Nord Noratlaset otettiin käyttöön. Vuonna 1958 lennosto siirrettiin Müncheniin Neubibergin lentotukikohtaan.
Maaliskuussa 1960 lennosto lensi ensimmäisen tehtävänsä, kun se lennätti yhdessä Lufttransportgeschwader 62:n kanssa avustustarvikkeita Marokkoon Agadirin maanjäristyksen uhreille. Elokuussa 1966 oli avustuslentoja Itä-Turkin Varton maanjäristyksen samoin kuin seuraavana vuonna Lissabonin tulvan uhreille.

1970–1990-luvut

Lennosto vaihtoi 1970-1971 kalustonsa Transall C-160:ksi ja se siirrettiin Landsberg-Lechin lentotukikohtaan. Aiemmin tukikohtaan sijoitettu Hubschraubertransportgeschwader 64 siirtyi Ahlhornin lentotukikohtaan. Lennoston toinen laivue lakkautettiin vuonna 1978, minkä seurauksena kaikki Transallit keskitettiin yhteen laivueeseen. Seuraavana vuonna Hubschraubertransportgeschwader 64:n yksi Bell UH-1D laivue liitettiin lennostoon ja siitä muodostettiin lennoston 2. ja 3. laivue. Kolmas laivue siirrettiin myöhemmin Nörvenichin lentotukikohtaan, missä se vastasi etsintä- ja pelastustehtävistä. Kolmas laivue lakkautettiin vuonna 2006. Yksi helikopteri oli 1971-2003 sijoitettuna Ulmin sotilassairaalaan, missä se ei lentänyt ainoastaan sotilaallisia etsintä- ja pelastustehtäviä, vaan myös siviilien sairaskuljetuksia. Kyseinen helikopteri kuului ensin Hubschraubertransportgeschwader 64:een, mutta tehtävä siirtyi lennostolle vuonna 1978.
Vuonna 1976 lennosto osallistui kahteen luonnonkatastrofien jälkeiseen avustustehtävään. Toukokuussa sen lentokoneet avustivat Friulin maanjäristyksen uhreja Italiassa ja marraskuussa lennettiin  Çaldıran–Muradiyen maanjäristyksen uhreille Turkissa avustustarvikkeita. Vuonna 1980 lennosto auttoi Italiassa Campanian ja Basilicatan alueita raunioittaneita Irpinian maanjäristyksen uhreja. Samana vuonna avustettiin vielä Algerian El Asnanin maanjäristyksen uhreja. Etiopian vuosien 1983-1985 nälänhädän aikana lennoston koneet lensivät useita avustuslentoja alueelle. Vuosien 1992-1996 Sarajevon piirityksen aikana lennosto avusti piiritettyjä.

2000-luvun toiminta ja lakkauttaminen

Vuonna 2007 lennosto juhli 50-vuotista olemassaoloaan, minkä juhlistamiseksi kaksi lentokonetta maalattiin erikoiskuvioin. Vuoden 2013 lopulla lennostoon kuului vain yksi laivue, kun helikopterilaivueet lakkautettiin. Helikopterilaivueet koottiin uuteen maavoimien ilma-armeijakuntaan. Kaikki lennostosta vapautuneet helikopterit keskitettiin Niederstettenin lentotukikohtaan, jonne muodostettiin kuljetushelikopterirykmentti 30.
Malissa Ranskan asevoimien operaatio Servalin tukemiseksi lennoston kalustoa sijoitettiin Länsi-Afrikkaan. Vuonna 2015 kaksi lentokonetta osallistui Trident Juncture 2015 -harjoitukseen, joka oli yksi suurimpia kylmän sodan jälkeisiä Naton harjoituksia. Lentokoneet olivat Portugalissa Bejan lentotukikohdassa.
Saksan ilmavoimat aikoo korvata C-160 Transallit Airbus A400M Atlas -koneilla, mikä on merkittävästi suurempi kuin edeltäjänsä. Koska Lech-joki estää Landsberg-Lechin kiitotien pidentämisen länteen ja Penzingin asutuskeskus itään, lentotukikohtaan ei ole mahdollista sijoittaa suurempia koneita. Siten on esitetty, että kaikki A400M koneet sijoitettaisiin Wunstorfin lentotukikohtaan ja LTG 64 lakkautettaisiin. Lennoston kalusto siirrettiin tukikohdasta syyskuussa 2017 ja viimeinen tarkastus pidettiin 14. joulukuuta kenraalimajuri Günter Katzin valvonnassa. Lennosto lakkautettiin 31. joulukuuta. Kaikki jäljellä olevat lentokoneet siirrettiin Hohnin lentotukikohtaan Lufttransportgeschwader 63:lle.